  Анжелика Тихонова корреспондент 14-тӥ южтолэзе Эстониысь Тарту карын удмурт суредасьлэн Зоя Лебедевалэн кузпалэзлы, Эстониысь кинодокументалистлы, режиссёрлы сӥзем «Вайду Видил кузьмаз буёлъёс» адӟытонэз усьтӥськоз. Со сярысь ивортодэтъя «Удмуртия» агентстволэн корреспондентэзлы ачиз суредась вераз. Азьвылгес со кузпалэзлы сӥзем музей-квартира но усьтӥз ини, со сяна, квартирае вуттӥсь тубат кузя Вайду Видиллэн туспуктэмъёсыныз адӟытон радъяз.  Мыным со (Вайду Видил, кузпалыз, улонысь кошкиз 2017-тӥ арын Удмуртиысь Брангуртын – ред.) туж дуно но тунсыко адями. Ӟуч кылын вераса - туж одинокий. Музей лэсьтыны кутскыкум сое валай. Ачим но соин ик быри… Сьӧраз кошки кадь... Нош улон мукет сямен вырӟытэ... Кулэ на, лэся, вырыны музеен но… Кино но со сярысь лэсьтыны... Яратон сярысь... Кулон сярысь… Улон сярысь... Зоя Лебедева, суредась«Вайду Видил кузьмаз буёлъёс» адӟытон Тартуысь Искусствоя юртын радъяськоз. Отчы Зоя Лебедевалэн сьӧд, тӧдьы но горд буёлъёсын лэсьтэм суредъёсыз, турынлэсь куиськемъёсыз, кылъёсын пужыятэм куиськемъёсыз, лубочной амалэн лэсьтэм суредъёсыз пырозы. Озьы ик учкисьёслы «Перепись села Бураново» видео возьматозы. Со сяна, арня ортчыса, мукетыз адӟытон усьтӥськоз на  – «Вайду Видил кузьмаз кагаз». Таиз эстон кинодокументалистлэн вордӥськем гуртэзлы матын луись Карлов ёросысь библиотекалэн адӟытон залаз радъяськоз. Отын Зоя Лебедевалэн мелованной кагаз вылын тунсыко амалэн лэсьтэм ужъёсыз возьматэмын луозы. Озьы ик Вайду Видиллэсь фильмъёссэ адӟытозы. Зоя Лебедевалэн верамезъя, та ужрадъёс быдэсак Вайду Видиллэн нимыныз герӟаськозы но со вордскем дырысен 70 ар тырмонлы сӥземын луозы. Вайду Видил вордӥськиз 1949-тӥ арын 24-тӥ толсуре Эстониысь Тарту карын. Документальной фильмъёслэн режиссёрзы, сценарист, дизайнер, политик луэ. Трос аръёс ӵоже шелкография но кино лэсьтон удысъёсын тыршиз. Улонэзлэсь кыкетӥ люкетсэ кинолы сӥзиз. Сетомаа улосысь тросаз фольклор ужрадъёсы пыриськылӥз, соослы документальной фильмъёс лэсьтӥз. Озьы ик фин телевидениен кусып возиз, соос понна Сетомаа сярысь трос сузьетъёс кылдытӥз. Вайду Видил 2013-тӥ арын потэм «Pillipuu heli Ring Branches» крезьгуро документальной фильмлэн операторез, Otepää Talveöölaulupeo фильмлэн режиссёрез вал. Берло 30 арзэ Эстонилэн лымшор палысьтыз Канепиысь Пийганди гуртын улӥз. 2015-тӥ арын шуркынмонэ Удмуртиысь суредасен Зоя Лебедеваен кузпалъяськиз. Улонысь кошкиз 2017-тӥ арын 30-тӥ куарусёнэ Удмуртиысь Брангуртын дыръяз Тегъёс: Лулчеберет Эстония удмуртъёс адӟытон  